# Eclàmpsia

L'eclàmpsia (del grec éklámpein ἐκλάμπειν, "resplendir", aquí en el sentit de '"succés sobtat") és una complicació aguda i potencialment mortal de l'embaràs caracteritzat per l'aparició de convulsions tònicoclòniques. L'eclàmpsia va precedida per preeclàmpsia.
La preeclàmpsia juntament amb l'eclàmpsia són anomenades col·lectivament trastorns hipertensius de l'embaràs i "toxèmia de l'embaràs".
L'eclàmpsia inclou convulsions i coma que succeeixen durant l'embaràs, però no es deuen a trastorns cerebrals preexistents o orgànics.

## Epidemiologia

Avui en dia, l'eclàmpsia és un problema molt prevalent en països en vies de desenvolupament. La seva incidència és 1 de cada 2000 parts. Per contra, als països en vies de desenvolupament mostren una incidència més elevada a causa dels pocs recursos o recursos menys efectius dels quals disposen. A més a més als països en procés de desenvolupament no tenen tant de control a nivell ginecològic i obstètric.

## Signes i símptomes

Els signes i símptomes característics d'aquesta patologia són: dolor epigàstric, cefalees, agitació intensa, convulsions, pèrdua de coneixement, edema, oligúria, diplopia, vòmits i visió borrosa.

## Factors de risc

L'origen o factor desencadenant de l'eclàmpsia no es coneix. Tot i així, hi ha tota una sèrie de factors predisposants de la dona que poden provocar l'aparició d'aquesta patologia. Alguns d'aquests factors de risc són: multípares, primer fill, edat >35 anys o < 18 anys, pes < a 50 kg, mola hidatidiforme, complicacions durant l'embaràs per exemple, embaràs múltiple, polihidramnios, preeclàmpsia en embaràs anterior, existència de malalties cròniques com la diabetis mellitus, hipertensió arterial, etc.

## Tractament

Generalment, el tractament té com a base la finalització de l'embaràs. Tot i així, durant l'embaràs cal un bon control de l'embaràs, fàrmacs anthipertensius per controlar els paràmetres de la pressió arterial i fàrmacs anticonvulsius en el cas d'aparició de convulsions.

## Complicacions

Com tota patologia poden aparèixer complicacions si no s'estableix un tractament adequat a la situació. Les complicacions de l'eclàmpsia poden ser: Problemes de coagulació a la sang, part prematur i despreniment prematur de la placenta.

## Proves diagnòstiques

Durant el procés diagnòstic de la patologia es duran a terme tota una sèrie de proves. Aquestes proves inclouen analítiques de sang i orina. D'aquesta manera, es podran veure els nivells de creatinina, hematòcrit, factors de coagulació sanguinis, àcid úric, activitat hepàtica, nombre de plaquetes i finalment, la proteïna de l'orina.
Simultàniament, s'hauran de fer controls exhaustius de pressió arterial i freqüència respiratòria.

## Diagnòstics diferencials

Sovint, les patologies tenen en comú o es presenten amb signes i símptomes similars. Això, produeix l'anomenat diagnòstic diferencial. Els diagnòstics diferencials de l'eclàmpsia i preeclàmpsia es poden classificar segons la zona corporal afectada.

### Diagnòstic diferencial d'alteració vascular

* Microangiopaties
* Hipertensió arterial secundària

### Diagnòstic diferencial neurològic

* Epilèpsia
* Hemorràgia cerebral
* Encefalitis
* Trombosi venosa cerebral

## Referències

* ↑ Ghulmiyyah L, Sibai B «Maternal mortality from preeclampsia/eclampsia». Seminars in Perinatology, 36, 1, 2-2012, pàg. 56–9. DOI: 10.1053/j.semperi.2011.09.011. PMID: 22280867 [Consulta: 6 març 2014].
* ↑ Smith JM, Lowe RF, Fullerton J, Currie SM, Harris L, Felker-Kantor E «An integrative review of the side effects related to the use of magnesium sulfate for pre-eclampsia and eclampsia management». BMC Pregnancy and Childbirth, 13, 2013, pàg. 34. DOI: 10.1186/1471-2393-13-34. PMC: 3570392. PMID: 23383864 [Consulta: 6 març 2014].
* ↑ Chesley LC. «Hypertensive Disorders in Pregnancy». A: Williams Obstetrics. 14a ed.. Nova York: Appleton Century Crofts, 1971, p. 700.
* ↑ «Tratamiento anticonvulsivo para la eclampsia». , 14-11-2003.
* ↑ «Hipertensión y embarazo: Preeclampsia y eclampsia» (en castellà), Ministeri Salut l'Argentina. [Consulta: 21 novembre 2014].
* ↑ «Eclàmpsia». Gran Enciclopèdia Catalana. [Consulta: 21 novembre 2014].
* ↑ «Eclampsia» (en anglès). MedlinePlus, 24-02-2014. [Consulta: 21 novembre 2014].
* ↑ «Embaràs». Salut de la dona Dexeus. Arxivat de l'original el 2014-11-29. [Consulta: 21 novembre 2014].
* ↑ «Protocolo de manejo de preeclmpsia y eclampsia» (en castellà). Clínica de Maternidad Rafael Calvo C.. Arxivat de l'original el 2016-01-28. [Consulta: 21 novembre 2014].

## Vegeu també

* Embaràs
* Preeclàmpsia
* Hipertensió arterial